32004R0831
L 127/33
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 831/2004 НА СЪВЕТА
от 26 април 2004 година
за изменение на Регламент (ЕО) № 973/2001 за определяне на технически мерки за опазването на някои популации от далекомигриращи видове риби
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
Международната комисия за опазване на рибата тон в Атлантическия океан (ICСАT) и Комисията за риба тон в Индийския океан (IОТС) приеха редица препоръки по отношение на техническите мерки, които бяха транспонирани в европейското законодателство с Регламент (ЕО) № 973/2001 на Съвета от 14 май 2001 г., предвиждащ технически мерки за опазването на някои видове далеко-мигриращи риби (2).
(2)
На седемнадесетото си заседание през 2001 г. и на тринадесетото си извънредно заседание през 2002 г. ICСАT препоръча някои нови технически мерки за някои запаси далечно мигриращи риби в Атлантическия океан и Средиземно море. Тъй като тези препоръки са задължителни за Европейската общност, следва да бъдат изпълнени.
(3)
Регламент (ЕО) № 973/2001 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 973/2001 се изменя, както следва:
1.
В член 3, параграф 4 изразът „до 31 декември 2002 г.“ се заличава;
2.
В член 5, параграф 1 се заменя със следното:
„1. Всяка година от 16 юли до 15 август се забранява уловът с гриб на червен тон в Средиземно море.“
3.
Добавят се следните членове:
„Член 5а
1. Държавите-членки изготвят всяка година програма за съставяне на представителни извадки за определяне на броя по размери на уловения червен тон, inter alia като изпраща научни наблюдатели на борда на корабите или в рибовъдните стопанства.
2. Държавите-членки предават своите програми на Постоянния изследователски и статистически комитет за заверка, с копие до Комисията.
3. До 1 юли всяка година държавите-членки изпращат на Комисията отчет за резултатите от програмите по параграф 1, осъществени през предходната година.
Член 5б
1. През 2003 и 2004 г. държавите-членки осъществяват специален план за намаляване на улова на млад червен тон в Средиземно море и за гарантиране на спазването на минималния размер за червен тон, посочен в член 6.
2. През 2003 и 2004 г. държавите-членки осъществяват научна програма за установяване на различните риболовни полета на червен тон и разпределението по размер за съответните улови. При оценките си държавите-членки се опират на налични данни от предходни периоди.
3. До 15 септември всяка година всяка държава-членка нотифицира Комисията за предприетите от тях действия съгласно параграфи 1 и 2 и за резултатите от изпълнението на плана.“
4.
В член 7, параграф 1, втора алинея се заменя със следното:
„Предходната алинея не се прилага за видовете, изброени в приложение IV, уловени случайно и в рамките на 15 % от броя разтоварени екземпляри. За червен тон се определя граница на толеранс от 10 % от броя риби от общия улов на червен тон или еквивалент в проценти от теглото.“
5.
В член 9 параграфи 5 и 6 се заличават.
6.
Член 10, параграф 5 се заменя със следното:
„5. До 15 май всяка година всяка държава-членка предава на Комисията списък на корабите, плаващи под неин флаг, извършващи улов на бял тон в Атлантическия океан. Комисията предава тази информация на ICСАT до 31 май всяка година.“
7.
Добавя се следният член:
„Член 12а
1. Държавите-членки приемат всички необходими мерки за насърчаване на пускането обратно във водата на случайно заловените живи акули, особено младите екземпляри.
2. Държавите-членки насърчават ограничаването на изхвърлянето на мъртви акули.“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 26 април 2004 година.